РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број: 06-2/20-21

11. фебруар 2021. године

Б е о г р а д

З А П И С Н И К

ПЕТЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 3. ФЕБРУАРА 2021. ГОДИНЕ

Седница је почела у 13,15 часова.

Седницом је председавао Верољуб Арсић, председник Одбора.

Поред председавајућег, седници су присуствовали чланови Одбора: Александра Томић, Драгомир Карић, Тихомир Петковић, Весна Стамболић, Снежана Петровић, Наташа Љубишић, Зоран Томић, Ивана Поповић, Ана Белоица, Снежана Пауновић, Угљеша Марковић и Војислав Вујић.

Седници су присуствовали заменици одсутних чланова Одбора: Бранимир Јовановић (заменик члана Одбора Јасмине Каранац), Адријана Пуповац (заменик члана Одбора Оливере Недељковић), Милош Банђур (заменик члана Одбора Крсте Јањушевића) и Мина Китановић (заменик члана Одбора Илије Животића).

Седници су, на позив председника, из Комисије за заштиту конкуренције присуствовали: Небојша Перић, председник Комисије за заштиту конкуренције, и чланови Савета Комисије: Чедомир Радојчић, Данијела Бокан, Мирослава Ђошић и др Синиша Милошевић, као и  Мирјана Миловановић, руководилац Сектора за материјално-финансијске послове, Милица Станковић, руководилац Сектора за нормативно-правне, кадровске и опште послове и Гордана Лукић, руководилац Сектора за правне послове, домаћу и међународну сарадњу.

На предлог председника, Одбор је једногласно утврдио следећи

Д н е в н и р е д:

1. Разматрање Годишњег извештаја о раду Комисије за заштиту конкуренције за 2019. годину (01 број 02-361/20 од 28. фебруара 2020. године).

Пре преласка на рад према утврђеном дневном реду, Одбор је једногласно усвојио записнике Треће и Четврте седнице Одбора.

Прва тачка: **Годишњи извештај о раду Комисије за заштиту конкуренције за 2019. годину**

Одбор је размотрио Годишњи извештај о раду Комисије за заштиту конкуренције за 2019. годину и поднео Извештај Народној скупштини са Предлогом закључка.

Пре преласка на разматрање, председник Одбора је дао уводне напомене и упознао Одбор са одредбама Закона о заштити конкуренције којима је одређена контролна и изборна функција Одбора и Народне скупштине према Комисији за заштиту конкуренције.

У уводним напоменама, Небојша Перић, председник Комисије за заштиту конкуренције, истакао је да је Комисија младо регулаторно тело, основано 2005. године. Први Савет Комисије за заштиту конкуренције почео је са радом у априлу 2006. године. Садашњи Савет изабран је на седници Народне скупштине, која је одржана 14. новембра 2019. године, изузев Чедомира Радојчића, члана Савета који је изабран 27. децембра 2016. године, на пет година. Испитивање постојања повреде конкуренције, концентрација и спровођење секторских анализа, јавно заступање политике конкуренције и њена промоција, домаћа и међународна сарадња су најзначајнији послови који Комисија обавља. Комисија има 56 запослених, од чега за петоро запослених мирује радни однос (троје су чланови Савета Комисије). У наредном периоду ће јачати кадровски капацитети, имајући у виду нове обалсти којима ће се Комисија бавити. Комисија се финансира из сопствених прихода, што је један од начина да се очува њена независност. Више од 70% чини девизни приход од издавања аката, односно решења у поступцима концентрације, где су подносиоци, односно стицаоци права на концентрацију, иностране компаније. Мањи део прихода се остварује од појединачних изузећа која Комисија доноси. Финансијско пословање Комисије у 2019. години је било позитивно. Остварен је вишак прихода над расходима у износу од 266 милиона динара, од чега је 160 милиона динара уплаћено у буџет Републике Србије. Преостали део од 106 милиона динара је прокњижен као средства резерве. Комисија је у току 2019. године водила укупно 23 поступка за испитивање постојања повреде конкуренције, од чега је 21 предмет пренет из претходне 2018. године. У току 2019. године покренута су два поступка, окончано укупно десет поступака и то тако што су у два предмета изречене мере заштите конкуренције, четири поступка су обустављена, а у четири поступка је донето решење о прекиду поступка. Поднето је укупно 197 пријава концентрација, од чега је 167 решено у скраћеном поступку, што је обрадило осморо запослених у Комисији. Спроведене су три секторске анализе: тржишта нафте и деривата нафте, трговине у малопродајним објектима и анализа услова конкуренције у производњи и преради сунцокретовог уља. Промоција политике заштите конкуренције била је значајна активност Комисије у току године, јер највећи број повреда настаје из нехата или незнања. Пројекат са италијанским телом за заштиту конкуренције реализован је и у оквиру тог пројекта едуковане су судије Управног суда. Одлуке Комисије су коначне, али постају правоснажне кад се окончају поступци пред Управним судом (странке у поступку могу покренути управни спор против решења Комисије пред Управним судом).

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

* колики је степен ефикасности уколико је осморо запослених решавало 197 предмета;
* на који начин може да се повећа број запослених и да ли постоје могућности за проширење знања и стицање нових знања кроз размене и сарадњу са другим телима која се баве заштитом конкуренције;
* да ли је Комисија надлежна за стране компаније које у нашој земљи спороводе нелојалну конкуренцију према нашим компанијама или спречавају наше компаније да буду конкурентне и добијају послове у њиховим земљама.

Изнето је мишљење да је Комисија врло ефикасна у решавању предмета, и да ће број предмета расти из године у годину.

Такође је изнето мишљење да заштита потрошача, односно конзумената, није увек била приоритет када је у питању политика заштите конкуренције. У почетку рада Комисије, у правном вакууму док Комисија нија дошла до озбиљнијег капацитета, дошло је до злоупотреба од стране једне компаније преко малопродајних објеката или повезаних лица. Није било контроле на тржишту не само по питању цена које плаћају грађани или крајњи конзументи робе или услуга, већ је постојао други проблем, да је монополиста који је заузимао значајан део тржишта контролисао све у низу. Радило се о компанији „Делта“ која је монополиста постала преузимањем предузећа „Ц маркет“ из стечаја, а не из редовног посла. Није контролисала само малопродајне цене робе и услуга, него и цене по којима је набављала робу. Компанија је сама одређивала рокове у којима је вршила плаћања, и ти рокови су често били пробијани иако их је сама одређивала. Роба која је у једном тренутку завршила код мнополисте, довела је до неликвидности свих субјеката који су испоручивали робу, од произвођача и добављача, до увозника. Неликвидност је довела до задуживања тих привредних субјеката за одржавање текуће ликвидности, уместо за инвестиције. Дуговања су била веома висока у односу на капитал предузећа, и 2009. и 2010. године је велики број произвођача, увозника, трговаца је или напуштао наше тржиште или одлазио у стечај, а касније и у ликвидацију. То је школа коју је Србија прошла на тежи начин и зато и Одбор и Народна скуптпштина треба да подрже Комисију која ће подизањем капацитета и квалитета рада, правовремено и ефикасно штитити и грађане и привреду. Изражена је нада да се никада више неће поновити да један монополиста доведе целу државу у проблем.

У одговору на изнета мишљења и постављена питања, Чедомир Радојчић, члан Савета Комисије за заштиту конкуренције, изнео је да ће Комисија у наредном периоду проширивати кадровске капацитете. Ефикасност решавања предмета је изузетно висока. Сарадња са страним телима за заштиту конкуренције је веома интензивна. Све већи број младих људи исказује интересовање за образовање за спровођење политике заштите конкуренције и пишу радове и на Економском и на Правном факултету. Ниво културе заштите конкуренције у односу на почетак 2006. године је значајно порастао, и у привреди и у образовном нивоу запослених у Комисији. Запослени у Комисији са ентузијазмом решавају све сложеније предмете и баве се све сложенијим економским анализама и економетријским моделима. Комисија је добро опремљена техничким средствима за рад. Сви механизми заште конкуренције који се примењују у Европи, примењују се и у Србији. Нормативна активност је интензивирана у текућем периоду. Припремљене су три нове уредбе које је Србија била дужна да донесе, према Извештају ЕК о напретку, и уредбе ће ускоро разматрати Влада РС. Радна група коју чине све заинтересоване стране, при Министарству трговине, туризма и телекомуникација, формирана пре годину и по дана, врло интензивно ради на изради нацрта новог закона о заштити конкуренције.

У дискусији су учествовали Верољуб Арсић и Драгомир Карић, као и Небојша Перић и Чедомир Радојчић.

„На основу члана 237. Пословника Народне скупштине, Одбор је поднео Народној скупштини

И З В Е Ш Т А Ј

Одбор је, у складу са чланом 237. Пословника Народне скупштине, размотрио Годишњи извештај о раду Комисије за заштиту конкуренције за 2019. годину, који је поднет Народној скупштини на основу члана 20. Закона о заштити конкуренције.

Одбор је утврдио Предлог закључка поводом разматрања Годишњег извештаја о раду Комисије за заштиту конкуренције за 2019. годину, који подноси Народној скупштини на разматрање и усвајање.

За известиоца Одбора и представника предлагача на седници Народне скупштине одређен је Верољуб Арсић, председник Одбора.

ПРЕДСЕДНИК Верољуб Арсић

ПРЕДЛОГ

На основу члана 8. став 1. Закона о Народној скупштини („Службени гласник РС“, бр. 9/10 и 108/13 - др. закон) и члана 239. став 3. Пословника Народне скупштине („Службени гласник РС“, број 20/12-пречишћен текст),

Народна скупштина Републике Србије, на \_\_ седници \_\_\_\_\_\_\_ заседања, одржаној \_\_\_\_\_2021. године, донела је

ЗАКЉУЧAК

поводом разматрања Годишњег извештаја о раду Комисије за заштиту конкуренције за 2019. годину

1. Прихвата се Годишњи извештај о раду Комисије за заштиту конкуренције за 2019. годину.
2. Овај закључак објавити у “Службеном гласнику Републике Србије”.

РС Број \_\_

У Београду, \_\_\_\_ 2021. године

НАРОДНА СКУПШТИНА

ПРЕДСЕДНИК

Ивица Дачић

О Б Р А З Л О Ж Е Њ Е

Правни основ за доношење Закључка садржан је у члану 8. став 1. Закона о Народној скупштини („Службени гласник РС“, бр. 9/10 и 108/13 - др. закон) и члану 239. став 3. Пословника Народне скупштине („Службени гласник РС“, број 20/12-пречишћен текст).

Чланом 237. ст. 1. и 4. Пословника Народне скупштине предвиђено је да председник Народне скупштине доставља извештаје које су државни органи, организације и тела, у складу са законом, поднели Народној скупштини, народним посланицима и надлежном одбору. Након разматрања извештаја, надлежни одбор подноси извештај Народној скупштини, са предлогом закључка, односно препоруке.

Чланом 239. Пословника Народне скупштине, предвиђено је да Народна скупштина разматра извештаје из члана 237. ст. 1. и 4. Пословника и предлог закључка, односно препоруке надлежног одбора, на првој наредној седници. На седницу Народне скупштине позива се представник државног органа, организације, односно тела чији се извештај разматра. Народна скупштина, по закључењу расправе, доноси закључак, односно препоруку, већином гласова народних посланика на седници на којој је присутна већина народних посланика.

На основу члана 20. Закона о заштити конкуренције („Службени гласник РС“, бр. 51/09 и 95/13) Комисија за заштиту конкуренције подноси Народној скупштини годишњи извештај о раду до краја фебруара текуће године, за претходну годину. Сагласно наведеној одредби закона, Комисија за заштиту конкуренције је поднела 28. фебруара 2020. године Извештај о раду Комисије за заштиту конкуренције за 2019. годину.

Одбор за привреду, регионални развој, трговину, туризам и енергетику, на седници одржаној 3. фебруара 2021. године, размотрио је Годишњи извештај о раду Комисије за заштиту конкуренције за 2019. годину и сагласно члану 237. став 4. Пословника Народне скупштине утврдио Предлог закључка који је са извештајем поднео Народној скупштини.

На основу члана 8. став 3. Закона о Народној скупштини, закључци Народне скупштине објављују се у „Службеном гласнику Републике Србије“.

Одбор је, у складу са чланом 237. став 4. Пословника Народне скупштине, поднео Народној скупштини Извештај са Предлогом закључка.

Седница је закључена у 13 часова и 45 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Верољуб Арсић